**ОХРАНИТЕЛ ПОРАЗЕН ОТ ВОЛТОВА ДЪГА**

**I. Обстоятелства**

Фирма внася дизелово гориво, което се претоварва с танкер в ЖП цистерни, след което влаковата композиция се изтегля до „товарен парк“, където изчаква да потегли, по разписание, до съответния град. За времето на престой, на влаковата композиция, е осигурена охрана от охранителна фирма. На пострадалото лице и колегата му е била възложена задачата да наблюдават цистерните, от паркиран в близост автомобил и периодично да извършват обход.

По неизяснени причини по време на единия от обходите той е обгорен от волтова дъга, за която с много голяма вероятност може да се твърди, че е предизвикана от самия него, поради качване върху една от цистерните и опасно доближаване до контактната мрежа с напрежение 26,5 kV.

**II. Причини за злополуката, нарушени нормативните актове и лица допуснали нарушения:**

1. При извършената проверка, във връзка с разследване на смъртна трудова злополука, се установи, че работодателят, не е изпълнил задължението си да осигури ефективен контрол за извършване на работата по безопасен начин и без риск за живота и здравето на работещите при изпълнение на служебните задължения на лицата, назначени на длъжност „охранител”, тъй като е допуснал пострадалото лице, назначен на длъжност „охранител”, да навлезе в опасна зона на контактната мрежа 26,5 kV на коловоза при охраняване на жп цистерни пълни с дизелово гориво, което е завършило с летален изход за лицето, с което са нарушени разпоредбите на чл.16, ал.1, т.6 от Закона за здравословни и безопасни условия на труд (обн. ДВ, бр.124/1997г), във връзка с чл.275, ал.1 от Кодекса на труда.

2. При проверката не са представени документи удостоверяващи, че работодателят е провел извънреден инструктаж при промяна на работното място на работниците и служителите, с което е нарушен чл.16, ал.1, т.3 от Наредба № РД-07-2 за условията и реда за провеждането на периодично обучение и инструктаж на работниците и служителите по правилата за осигуряване на здравословни и безопасни условия на труд (обн.ДВ, бр.102/2009).

3. При проверката не са представени разработени от работодателя писмени инструкции за осъществяваната охранителна дейност, с които запознава работещите с опасностите, произтичащи от работното оборудване, включително и това, което не използват, непосредствено намиращо се на местата, свързани с изпълнението на служебните им задължения, с което е нарушен чл.168, ал.1, т.2 от Наредба №7 за минималните изисквания за здравословни и безопасни условия на труд на работните места и при използване на работното оборудване;

4. В представената при проверката оценка на риска не е оценен напълно рискът от трудова злополука и рискът за здравето и безопасността на работещите, назначени на длъжност „охрана” при изпълнението на служебните им задължения, в това число и при посещение на обектите на спедиторите (в т.ч. ЖП гари и други участъци, в които е изградена контактна мрежа с 26,5kV), с което са нарушени изискванията на чл.217, ал.2 от Наредба №7 за минималните изисквания за здравословни и безопасни условия на труд на работните места и при използване на работното оборудване (ДВ,бр.88/1999г.) и чл.16, ал.1, т.1 от Закона за здравословни и безопасни условия на труд(ДВ,бр.124/1997г.)

По време на проверката са констатирани и други нарушения на трудовото законодателство, нямащи пряко отношение към трудовата злополука.

**III. Предприети мерки:**

Дадени са предписания за всяко констатирано нарушение и е потърсена административно наказателна отговорност на работодателя.